
Pārdala 1,5 miljonus latu ERAF līdzfinansēto projektu īstenošanai

Valdība otrdien, 6. oktobrī, atbalstīja Ministru kabineta (MK) rīkojumu par budžeta līdzekļu pārdali 1 524 213 latu apmērā, paredzot piešķirt līdzekļus ārvalstu finanšu palīdzības līdzfinansēto projektu īstenošanai, ko veic Aizsardzības ministrija, Satiksmes ministrija un Reģionālās attīstības un pašvaldību lietu ministrija.
MK rīkojumi sagatavoti, lai no Finanšu ministrijas budžeta pārdalītu finanšu līdzekļus:

• 35 816 latu apmērā Aizsardzības ministrijai 2007.–2013. gada perioda Eiropas Reģionālā attīstības fonda (ERAF) projekta īstenošanai par Valsts ģeotelpisko pamatdatu informācijas infrastruktūras izveidi;


• 178 677 latu apmērā Satiksmes ministrijai ERAF projekta īstenošanai par valsts aģentūras "Civilās aviācijas aģentūras" informācijas tehnoloģiju sistēmas konsultāciju un integrāciju;

• 1 309 720 latu apmērā Reģionālās attīstības un pašvaldību lietu ministrijai ERAF projektu īstenošanai, kas paredz  nacionālās un reģionālās nozīmes attīstības centru izaugsmes veicināšanu līdzsvarotai valsts attīstībai.
Saskaņā ar grozījumiem likumā par valsts budžetu 2009. gadam MK ir tiesības pārdalīt attiecīgajai ministrijai vai citai centrālajai valsts iestādei Finanšu ministrijas apakšprogrammā „Finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” paredzētos 79 022 382  latu. Ņemot vērā ierobežoto finansējumu 2009. gada otrajā pusē, MK šā gada jūlijā noteica šo līdzekļu sadalījumu konkrētām ministrijām, ES politiku instrumentiem, aktivitātēm, apakšaktivitātēms un projektiem.

